L'exposició ‘El Camp de Morvedre. Indrets i paisatges de l'obra pública’ arriba al Centre Cultural Mario Monreal
04 d’octubre 2017

![](/media/actualidad/PublishingImages/Octubre 2017/93 El Camp de Morvedre. Indrets i paisatges de lobra publica.jpg)  
  

La present exposició, organitzada per la Conselleria d'Habitatge, Obres Públiques i Vertebració del Territori a través de la Càtedra Demetrio Ribes, sota el títol _El Camp de Morvedre. Indrets i paisatges de l'obra pública_, mostra una selecció de 17 elements de l'obra pública i del transport conservats a la nostra comarca.

L'exposició, que estarà oberta del 5 al 31 d’octubre al Centre Cultural Mario Monreal de Sagunt, ofereix un enfocament estructurat a través de les diverses xarxes que es troben en el territori com ara les de transport, on s’inclou la xarxa de carreteres, la ferroviària i la marítima, així com les xarxes de telecomunicació, les hidràuliques i les de defensa.

Amb una extensa visió cronològica i tipològica de la selecció realitzada, l’exposició presenta uns elements de gran reconeixement patrimonial, com els vestigis de la Via Augusta o el conjunt defensiu del Grau Vell, amb d’altres menys coneguts, com la torre de telegrafia òptica situada a l’interior del castell de Sagunt o els ponts que salven el Palància i els barrancs de Linares i de la Maladitxa. Així mateix, també destaquen infraestructures de major envergadura, com les de les tres línies de ferrocarril que vertebren la comarca o aquelles que permeten la distribució de les aigües, com la séquia Major de Sagunt i la Font de Quart.

L’exposició va lligada a la publicació _Les obres públiques en les comarques valencianes. Indrets i paisatges. El Camp de Morvedre_, inclosa amb el núm. 24 de la col·lecció de Quaderns del Museu del Transport, la qual es pot adquirir a les llibreries Llig o online a [www.llig.gva.es](http://www.llig.gva.es/).  

*   [](http://www.facebook.com/sharer.php?u=https://aytosagunto.es/va/actualitat/l-exposicio-el-camp-de-morvedre-indrets-i-paisatges-de-l-obra-publica-arriba-al-centre-cultural-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/l-exposicio-el-camp-de-morvedre-indrets-i-paisatges-de-l-obra-publica-arriba-al-centre-cultural-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exposicio-el-camp-de-morvedre-indrets-i-paisatges-de-l-obra-publica-arriba-al-centre-cultural-mario-monreal/ "Linked In")
*   [](mailto:?body=https://aytosagunto.es/va/actualitat/l-exposicio-el-camp-de-morvedre-indrets-i-paisatges-de-l-obra-publica-arriba-al-centre-cultural-mario-monreal/)